Hallitus ilmoittaa tehneensä periaatepäätöksen sukupuolikiintiöiden asettamisesta pörssiyhtiöiden hallituksiin.

Tavoitteena on, että suurten ja keskisuurten pörssiyhtiöiden hallituksissa olisi naisia ja miehiä vähintään 40 prosenttia vuoteen 2020 mennessä. Tavoite koskee noin puolta Helsingin pörssin yhtiöistä.

Hallitus linjaa periaatepäätöksessään, että yhtiöiden on ensi vuonna kirjattava, miten ne aikovat saavuttaa tasapuolisen tilanteen ja julkistettava sen jälkeen vuosittain, miten ne ovat tavoitteessaan edistyneet.

Periaatepäätöksen mukaan seuraava hallitus seuraa tilannetta ja arvioi vuosina 2017–2018, onko asiasta tarpeen säätää laki.

Valtioneuvoston tiedotteen mukaan valtioenemmistöisissä pörssiyhtiöissä naisten osuus on jo noin 40 prosenttia, muissa suurissa pörssiyhtiöissä noin 30 prosenttia ja kaikissa pörssiyhtiöissä keskimäärin 23 prosenttia. Suomen tilanne on eurooppalaisittain hyvä.

EU:n komissio on ehdottanut direktiiviä, jolla varmistettaisiin sukupuolten välinen tasa-arvo pörssiyhtiöiden hallintoelimissä.

Ehdotus on valtioneuvoston tiedotteen mukaan käsiteltävänä EU:n neuvostossa, jossa asiaa vastustavilla mailla on hyväksymisen estävä määrävähemmistö.